এই কথায় হাসি বেপারীর জম্পেশ হাসি মুহূর্তে উবে যায়। বেশ কিছুদিন আগে তাঁর স্ত্রী তাঁকে ছেড়ে চলে গেছেন। পত্রপত্রিকায় এ নিয়ে বিস্তর রসালো কাহিনি লেখা হয়েছে। বিনোদ পত্রিকায় ‘হাওয়া থেকে পাওয়া’ কলামে নানাভাবে ঘুরিয়ে-পেঁচিয়ে হাসি বেপারীর কাহিনি লেখা হয়। তিনি নাকি নিত্যনতুন নায়িকাদের নিয়ে রাত কাটান। ইন্ডাস্ট্রিতে তাঁকে সবাই ফুর্তিবাজ খলনায়ক হিসেবে জানে। প্রদীপদার এই কথায় আবার হাসির রোল পড়লে কেউ কেউ বাঁকা চোখে প্রদীপ পালের দিকে তাকায়। একজন কৌতুক অভিনেতা হাসির ছলে বলেন, তাহলে কি আমাদের ভালো মানুষ প্রদীপদাও হাসি বেপারীর মতো নিত্যনতুনদের নিয়ে নরক গুলজার করেন?